ວັນທີ 31 ມັງກອນ ເຊິ່ງເປັນມື້ພິທີໃສ່ບາດຖວາຍສັງກະທານ ເຊິ່ງມີການນຳຂອງແຂວງໂດຍທ່ານ ໂອໄດ ສຸດາພອນ ເຈົ້າແຂວງໆຄຳມ່ວນ, ມີບັນດາຄະນະນຳຂັ້ນແຂວງ, ຂັ້ນເມືອງ, ພະແນກການ, ອົງການຈັດຕັ້ງຕ່າງໆ ຕະຫຼອດ ເຖິງຊາວພຸດທະສາສະນິກະຊົນທັງພາຍໃນ ແລະ ຕ່າງປະເທດ ເວົ້າສະເພາະຄືຊາວແຂວງຄຳມ່ວນ ໄດ້ຮ່ວມໃສ່ບາດ ດ້ວຍຈິດໃຈໃສສັດທາ ແລະ ເບີກບານມ່ວນຊື່ນ.
ສ່ວນກິດຈະກຳພາຍໃນງານ ປະກອບມີການສະແດງສີລະປະວັນນະຄະດີທີ່ເປັນເອກະລັກຂອງທ້ອງຖິ່ນ, ການຈັດສະແດງເຮືອນຊົງລາວ, ການວາງສະແດງ ແລະ ຈຳໜ່າຍສິນຄ້າ ຈາກພາຍໃນ ແລະ ຕ່າງປະເທດ, ການເຂົ້າສັກກະລະບູຊາພຣະທາດສີໂຄດຕະບອງ, ພິທີກຳທາງປະເພນີ ແລະ ສາສະໜາ, ພິທີໃສ່ບາດພະຍາສີໂຄດ, ພິທີແຫ່ຜາສາດເຜິ້ງ, ພິທີໃສ່ບາດບຸນພະທາດສີໂຄດຕະບອງ ແລະ ແຫ່ທຽນໃນຕອນຄ່ຳ.
ພິເສດງານບຸນພຣະທາດສີໂຄດຕະບອງປີນີ້ໄດ້ມີພິທີການຕ້ອນຮັບຄະນະກອງບຸນຜ້າປ່າສາມັກຄີ ທີ່ເດີນທາງ ມາຈາກປະເທດອັງກິດ ໂດຍການເປັນ ເຈົ້າພາບເຈົ້າສັດທາຂອງທ່ານ ໄຊຍະການ ສີສຸວົງ ເອກອັກຄະລັດຖະທູດລາວ ປະຈຳປະເທດອັງກິດ ເຮັດໃຫ້ງານບຸນພຣະທາດສີໂຄດຕອງບອງມີຫຼາກຫຼາຍສີສັນ ແລະ ກາຍເປັນປະເພນີອັນດີງາມຂອງຊາດ ທີ່ໄດ້ປະຕິບັດສືບຕໍ່ກັນມາ ແຕ່ດົນນານ ເພື່ອເຕົ້າໂຮມຄວາມສາມັກຄີຂອງປວງຊົນລາວທັງຊາດ ກໍ່ຄືຊາວແຂວງຄຳມ່ວນ.
ຂ່າວ: ແຂວງຄຳມ່ວນ